
Tiranë, më 04/11/2026

KËRKESË PËR OFERTË

Lënda: 	Kërkohet ofertë për pjesëmarrje në procedurën e tenderit të hapur me objekt: “Blerja dhe furnizimi me fidanë të certifikuar të bimëve aromatike dhe mjekësore (BAM), në kuadër të projektit “Mbështetje për fuqizimin e grave përmes prodhimit të qëndrueshëm të Bimëve Mjekësore dhe Aromatike në Malësinë e Madhe”, Aktiviteti 4.2: Shpërndarja e inputeve të certifikuara 

1. Ftesë për ofertim

Rrjeti Shqiptar për Zhvillimin Rural (ANRD) fton operatorët ekonomikë të paraqesin oferta për blerjen dhe furnizimin me fidanë të certifikuar të bimëve aromatike dhe mjekësore, në kuadër të projektit “Mbështetje për fuqizimin e grave përmes prodhimit të qëndrueshëm të Bimëve Mjekësore dhe Aromatike në Malësinë e Madhe”.

· Procedura: Thirrje e hapur
· Titulli i kontratës: “Blerje Fidanë të certifikuar të bimëve aromatike dhe mjekësore (Sherebelë dhe Trumzë)”
· Sasia maksimale: 375 000 fidanë
· Vendndodhja: Malësi e Madhe (Sterbeq, Koplik i Sipërm, Dedaj, Lohe dhe Zagore), Shqipëri.
· Numri dhe titujt e loteve:  Lot i vetëm (një ofertë për të tre llojet e fidanëve)
· Kohëzgjatja e kontratës: Gjashtë muaj, me mundësi zgjatjeje.
· Data e parashikuar e fillimit të kontratës: 23 Nëntor 2026
· Financuar nga: UN Women
· Autoriteti kontraktor: Rrjeti Shqiptar për Zhvillimin Rural (ANRD). 
· Pranueshmëria: Pjesëmarrja në tender është e hapur, në kushte të barabarta, për të gjithë subjektet e regjistruara rregullisht dhe që ushtrojnë këtë lloj aktiviteti. 

Afati për dorëzimin e ofertave është 15 nëntor 2026.

Ofertat administrative, teknike dhe financiare duhet të përgatiten në përputhje me kërkesat dhe kushtet e kësaj kërkese për ofertë. Ofertat mund të dorëzohen në zarf të mbyllur në adresën “Rrjeti Shqiptar për Zhvillimin Rural (ANRD), Rr. Qemal Stafa, Pazari i ri, pallati n74, kati 2. Tiranë, Shqipëri” ose me email tek info@anrd.al  me subjektin “Ofertë për blerjen dhe furnizimin me fidanë të certifikuar të bimëve aromatike dhe mjekësore”.

Oferta financiare duhet të jetë dokument i veçantë dhe i nënshkruar. Ofertat e dorëzuara pas afatit nuk do të merren në shqyrtim.

ANRD është një organizatë joqeveritare, shoqatë me anëtarësi, e themeluar në vitin 2015, që punon për zhvillimin e qëndrueshëm dhe gjithëpërfshirës të zonave rurale në Shqipëri përmes pjesëmarrjes së komuniteteve, rrjetëzimit, ngritjes së kapaciteteve dhe dialogut të politikave. Në kuadër të projektit, ANRD mbështet fuqizimin ekonomik të grave rurale duke forcuar kapacitetet e tyre prodhuese, aksesin në inpute bujqësore, njohuritë teknike dhe mundësitë për përfshirje në zinxhirin e vlerës së bimëve aromatike dhe mjekësore. Në kuadër të Aktivitetit 4.2, projekti do të sigurojë fidanë të certifikuar për gratë përfituese të përzgjedhura, në sasi të mjaftueshme, maksimumi deri në 375 000 fidanë, për kultivimin e një sipërfaqeje totale deri në 15 hektarë. Fidanët do t'u jepen përfitueseve në kuadër të projektit të sipërpërmendur. Përzgjedhja e specieve është bërë bazuar në vlerësimin agronomik, kushtet e tokës, mundësitë e tregut, qëndrueshmërinë klimatike, kërkesat për investim, potencialin për gjenerimin e të ardhurave dhe përshtatshmërinë për gratë prodhuese në Malësinë e Madhe.

Kjo procedurë prokurimi përfshin vetëm fidanë të certifikuar.

2. Përshkrimi i mallrave të kërkuara

ANRD synon të kontraktojë një furnizues të kualifikuar për furnizimin dhe dorëzimin e fidanëve të shëndetshëm, të certifikuar për speciet prioritare të mëposhtme:

· Sherebelë (Salvia officinalis)
· Trumzë dimërore (Satureja montana)

Sasitë përfundimtare për secilën specie janë përcaktuar në Aneksin 1- Specifikimet teknike dhe grafiku i dorëzimit. Sasia totale do t'i përgjigjet nevojave të miratuara për sipërfaqen e synuar, pa tejkaluar numrin prej 375 000 fidanë në total.

2.1 Kërkesat minimale teknike dhe të cilësisë

· Çdo fidan duhet t’i përkasë species së kërkuar. Emërtimet shkencore të përcaktuara në këtë dokument janë detyruese.
· Furnizuesi duhet të paraqesë dokumentacion të vlefshëm që dëshmon statusin e certifikimit dhe origjinën e materialit mbjellës, sipas kërkesave të zbatueshme për specien dhe legjislacionit përkatës shqiptar për shëndetin e bimëve.
· Fidanët duhet të jenë të shëndetshëm, pa shenja dëmtuesish ose sëmundjesh dhe të përshtatshëm për mbjellje.
· Fidanët duhet të kenë sistem rrënjor të zhvilluar mjaftueshëm dhe karakteristika të përshtatshme të rritjes e zhvillimit për t'u mbjellë me sukses në parcelë.
· Fidanët duhet të përputhen me përshkrimin teknik dhe karakteristikat e cilësisë të deklaruara në ofertën fituese dhe të pranuara nga ANRD.
· Fidanët duhet të paketohen, trajtohen dhe transportohen në mënyrë që të mbrohen rrënjët, gjethja dhe gjendja e përgjithshme, duke minimizuar dëmtimin, ose përkeqësimin e cilësisë.
· Çdo dorëzim duhet të shoqërohet me faturën përkatëse, fletë-dorëzimin, identifikimin e species dhe dokumentacionin e certifikimit, gjurmueshmërisë dhe shëndetit të bimëve që kërkohet për materialin mbjellës.

3. Kriteret për pranimin e ofertuesve

· Subjekti duhet të jetë i regjistruar në Qendrën Kombëtare të Biznesit dhe të ketë status aktiv 
· Të kenë objekt aktiviteti të lidhur me prodhimin, kultivimin, furnizimin nga fidanishte, tregtinë me shumicë ose pakicë të bimëve, fidanëve apo materialit mbjellës bujqësor.
· Të disponojnë speciet dhe sasitë e kërkuara brenda afatit të përcaktuar.
· Të disponojnë dokumentacionin përkatës të certifikimit, gjurmueshmërisë dhe shëndetit të bimëve për fidanët e ofruar.
· Të realizojnë dorëzimin pas inspektimit dhe dokumentimit sipas kritereve të përcaktuara në këtë kërkesë për ofertë.

4. Dokumentacioni i kërkuar

4.1 Oferta administrative dhe teknike

· Ekstraktin historik të regjistrimit të lëshuar nga QKB-ja.
· Formularin e plotësuar të specifikimeve teknike dhe të grafikut të dorëzimit (Aneksi 1), i cili duhet të përfshijë: a) përshkrimin teknik të fidanëve të ofruar; b) informacion mbi mënyrën e shumimit, moshën ose fazën e zhvillimit, sistemin rrënjor, madhësinë dhe origjinën e tyre; si dhe c) një vetëdeklarim mbi kapacitetin e furnizimit me sasitë e kërkuara brenda afatit të përcaktuar, duke konfirmuar disponueshmërinë e fidanëve dhe paraqitur një plan realist për prodhimin dhe dorëzimin e tyre.
· Kodin e Sjelljes së ANRD-së, Aneksi 3, të nënshkruar dhe vulosur. 
· Kopje të dokumenteve përkatëse të certifikimit, gjurmueshmërisë dhe shëndetit të bimëve, që do të shoqërojnë fidanët gjatë dorëzimit. Duhet t’i bashkëlidhen Aneksit 1 në aplikim.
· Çdo dokument tjetër i kërkuar shprehimisht në anekset e kësaj kërkese për ofertë.

4.2 Oferta financiare

Oferta financiare duhet të paraqitet duke përdorur Aneksin 2 - Oferta financiare. Ajo duhet të:
· Të jetë e vlefshme për 90 ditë nga afati i dorëzimit të ofertave.
· Të jetë e shprehur në lekë shqiptare (ALL) dhe të mbeten të pandryshuara gjatë kohëzgjatjes së kontratës. 
· Të përfshijë TVSh dhe të gjitha taksat e tjera të lidhura me to, si dhe duhet të përfshijnë të gjitha kostot e zbatueshme për paketimin, ngarkimin, transportin dhe dorëzimin në pikën e përcaktuar në bashkinë Malësi të Madhe.

5. Kërkesat për dorëzimin

Afati dhe vendi i dorëzimit
Fidanët duhet të dorëzohen brenda datës 27 nëntor 2026, duke marrë parasysh periudhën e synuar të mbjelljes, e cila fillon në nëntor 2026. Fidanët duhet të dorëzohen në vendin ose pikën e grumbullimit të përcaktuar nga ANRD-ja në Malësi të Madhe, për më shumë informacioni lexoni Aneksi 1. Specifikimet teknike. 

Paketimi, transporti dhe dorëzimi
Furnizuesi është përgjegjës për paketimin, ngarkimin, transportin dhe trajtimin e përshtatshëm, në mënyrë që fidanët të mbërrijnë në gjendje të përshtatshme për mbjellje. Çdo dorëzim duhet të shoqërohet me dokumentacionin përkatës të certifikimit, gjurmueshmërisë dhe shëndetit të bimëve, fletë dorëzimin dhe pranimin (firmosur nga përfaqësues të ANRD dhe subjektit) si dhe faturën.

Inspektimi dhe pranimi
Furnizuesi mbetet përgjegjës për përputhshmërinë dhe gjendjen e fidanëve deri në dorëzimin dhe pranimin formal nga ANRD-ja, në përputhje me kontratën. ANRD-ja, me mbështetjen e ekspertit, do të inspektojë fidanët për të verifikuar speciet, sasitë, dokumentacionin dhe përputhshmërinë me kërkesat teknike të dakordësuara. Mospërputhjet e konstatuara gjatë inspektimit regjistrohen. Fidanët e dëmtuar, të sëmurë, të identifikuar gabimisht, me dokumentacion të pamjaftueshëm ose që nuk përmbushin kërkesat e kontratës do të refuzohen. Furnizuesi duhet t'i zëvendësojë brenda afatit të kontratës, pa kosto shtesë për projektin.

UDHËZIME PËR OFERTUESIT

Oferta, si dhe e gjithë korrespondenca dhe dokumentet në lidhje me të, të shkëmbyera midis ofertuesit dhe ANRD-së, duhet të jenë në gjuhën shqipe.

Ofertuesit do të përballojnë të gjitha kostot që lidhen me përgatitjen dhe dorëzimin e ofertës. Mosdorëzimi i ndonjë dokumenti, si dhe paraqitja e dokumenteve të falsifikuara ose të pasakta, përbëjnë shkak për skualifikim.

Pyetje dhe sqarime
Ofertuesit e interesuar mund të dërgojnë pyetje ose kërkesa për sqarim me shkrim deri në pesë ditë kalendarike përpara afatit të dorëzimit të ofertave. ANRD duhet t'u përgjigjet të gjitha pyetjeve jo më vonë se 2 ditë para afatit të fundit për pranimin e ofertave; pyetjet do të pranohen vetëm me e-mail dhe duhet të dërgohen në adresën: info@anrd.al

Pyetjet duhet të dërgohen në adresën info@anrd.al  me subjektin: “Kërkesë për informacion - Furnizimi me fidanë të certifikuar”.

Çdo përgjigje ndaj pyetjeve të parashtruara nga subjektet pjesëmarrëse në tender, sqarim ose ndryshim me shkrim i lëshuar nga ANRD-ja do t'u bëhet e ditur të gjithë pjesëmarrësve të tjerë, për të garantuar akses të barabartë në informacion dhe trajtim të barabartë. Përgjigjet do të publikohen në faqen e web të ANRD tek publikimi për tenderin e hapur. 

Procedura e vlerësimit të ofertave
Ofertat do të hapen brenda një jave nga afati i fundit për dorëzimin e tyre, nga komisioni i vlerësimit, për të verifikuar nëse ofertat janë të plota dhe nëse dokumentet janë nënshkruar siç duhet.

Nuk mund të bëhet publike asnjë informacion që lidhet me shqyrtimin, sqarimin, vlerësimin dhe krahasimin e ofertave, apo me rekomandimet lidhur me dhënien e kontratës.

Në interes të transparencës dhe trajtimit të barabartë, dhe pa pasur mundësinë për të ndryshuar ofertat e tyre, pjesëmarrësve në tender mund t'u kërkohet, ekskluzivisht përmes një kërkese me shkrim nga komisioni i vlerësimit, të ofrojnë sqarime brenda 12 orëve. Asnjë kërkesë e tillë për sqarim nuk duhet të synojë korrigjimin e gabimeve formale ose të kufizimeve thelbësore që ndikojnë në zbatimin e kontratës apo që shtrembërojnë konkurrencën.

Përputhshmëria administrative
Komisioni do të verifikojë nëse ofertuesi ka dorëzuar dokumentacionin administrativ të kërkuar dhe përmbush kriteret minimale të pranueshmërisë. Ofertat që nuk plotësojnë kërkesat e detyrueshme do të refuzohen.  Vendimet sipas të cilave një ofertë nuk është teknikisht në përputhje me kërkesat, duhet të jenë të justifikuara siç duhet në procesverbalin e vlerësimit..

Vlerësimi teknik
Pas analizimit të ofertave që konsiderohen në përputhje nga pikëpamja administrative, komisioni i vlerësimit do të verifikojë përputhshmërinë teknike të secilës ofertë, duke e klasifikuar atë si teknikisht në përputhje ose jo në përputhje.

Vendimet që konstatojnë se një ofertë nuk është teknikisht në përputhje duhet të jenë të justifikuara siç duhet në procesverbalin e vlerësimit.

Vetëm ofertat që vlerësohen teknikisht të përputhshme do të kalojnë në vlerësimin ekonomik.

Vlerësimi ekonomik
Komisioni do të vlerësojë ofertat financiare të ofertuesve teknikisht të përputhshëm. Komisioni do të kontrollojë ofertat financiare për gabime aritmetike. Çdo korrigjim do të trajtohet në mënyrë transparente dhe do t'i komunikohet ofertuesit. Nëse ofertuesi nuk pranon një korrigjim material, oferta do të refuzohet.

Kriteri i përzgjedhjes
Oferta më e favorshme ekonomikisht është oferta që përputhet me kërkesat teknike dhe ka çmimin më të ulët, e përcaktuar në bazë të rezultateve të përbashkëta të vlerësimit teknik dhe financiar.

ANRD-ja rezervon të drejtën të refuzojë një ose të gjitha ofertat, të anulojë procedurën kur ka arsye të justifikuara. Çdo vendim i tillë do të dokumentohet.

Procesi i Apelimit
Ofertuesit që besojnë se janë dëmtuar nga një gabim ose parregullsi, e cila pretendohet se ka ndodhur gjatë procedurës së përzgjedhjes, apo se procedura është cenuar nga ndonjë formë e keqadministrimit, mund të paraqesin një ankesë. Kjo ankesë duhet dërguar në mënyrë elektronike pranë Autoritetit Kontraktues në të njëjtën adresë e-maili ku janë dorëzuar ofertat, ose në trajtë fizike në adresën ku janë dorëzuar ofertat, brenda 3 ditëve nga marrja e rezultateve të vlerësimit. Autoriteti Kontraktues duhet t'i përgjigjet ofertuesit, gjithashtu nëpërmjet mjeteve elektronike ose fizike, jo më vonë se 2 (dy) ditë pune pas marrjes së ankesës.

Kontraktimi
Ofertuesi i përzgjedhur do të njoftohet me shkrim, pas skadimit të afatit për ankimim (në rastet kur nuk është paraqitur asnjë ankesë) ose pas përfundimit të procedurës së ankimimit, me kusht që vendimi për dhënien e kontratës të mos ketë pësuar ndryshime si pasojë e kësaj procedure, dhe pasi të jetë konfirmuar disponueshmëria, Autoriteti Kontraktues do ta ftojë ofertuesin fitues për të nënshkruar kontratën e furnizimit me ANRD-në. Ofertuesit e tjerë do të njoftohen, në të njëjtën kohë me lëshimin e njoftimit për dhënien e kontratës, se ofertat e tyre nuk janë përzgjedhur. Për më tepër, autoriteti kontraktues do të njoftojë, në të njëjtën kohë, edhe ofertuesit e tjerë të pasuksesshëm.

Mosrespektimi i këtyre kërkesave dhe/ose i disponueshmërisë nga ana e ofertuesit të përzgjedhur mund të përbëjë bazë për anulimin e vendimit të dhënies së kontratës. Në këtë rast, autoriteti kontraktues mund të vendosë t'ia japë kontratën ofertuesit të dytë më të mirë ose të anulojë procedurën e tenderimit.

Pagesa do të kryhet sipas kushteve të kontratës, pas dorëzimit, verifikimit dhe pranimit formal të fidanëve, si dhe pas marrjes së faturës dhe dokumentacionit mbështetës të kërkuar.

Konfidencialiteti
E gjithë procedura e vlerësimit është konfidenciale dhe i nënshtrohet legjislacionit të autoritetit kontraktues lidhur me qasjen në dokumente. Vendimet e komitetit të vlerësimit janë kolektive, ndërsa diskutimet e tij zhvillohen në mbledhje të mbyllur. Raportet e vlerësimit dhe procesverbalet janë vetëm për përdorim zyrtar dhe nuk mund t'u komunikohen tenderuesve.


Klauzolat e etikës / Praktikat korruptive

a)	Mungesa e konfliktit të interesit
Ofertuesi nuk duhet të jetë në situatë konflikti interesi dhe nuk duhet të ketë ndonjë marrëdhënie të ngjashme në këtë drejtim me ofertues të tjerë ose palë të përfshira në projekt. Çdo përpjekje e një ofertuesi për të siguruar informacione konfidenciale, për të lidhur marrëveshje të paligjshme me konkurrentët, ose për të ndikuar te komiteti i vlerësimit apo autoriteti kontraktues gjatë procesit të shqyrtimit, sqarimit, vlerësimit dhe krahasimit të ofertave, do të çojë në refuzimin e ofertës së tij.

b)	Shkelja e detyrimeve, parregullsitë ose mashtrimi
Autoriteti kontraktues rezervon të drejtën për të pezulluar ose anuluar procedurën, nëse rezulton se procesi i dhënies së kontratës ka qenë subjekt i shkeljes së detyrimeve, parregullsive ose mashtrimit. Nëse shkelja e detyrimeve, parregullsitë ose mashtrimi zbulohen pas dhënies së kontratës, autoriteti kontraktues mund të heqë dorë nga lidhja e kontratës.

c)	Kundër korrupsionit dhe ryshfetit
Ofertuesi duhet të respektojë të gjitha ligjet, rregulloret dhe kodet në fuqi që lidhen me parandalimin e ryshfetit dhe korrupsionit. Autoriteti kontraktues rezervon të drejtën për të pezulluar ose anuluar kontratën nëse zbulohen praktika korruptive të çfarëdolloji, në çdo fazë të procesit të dhënies së kontratës ose gjatë zbatimit të saj.

